Siqalile isiteleka sase-UKZN | News24Siqalile isiteleka sase-UKZNISITHOMBE : ByRONE aTHMANAbafundi base Nyuvesi yaKwaZulu-Natal beqala isiteleka ngoLwesine olwedlule bephazamisa ukuhamba kwezimoto emgwaqeni ezungeze le nyuvesi.KUQUBUKE isiteleka kwaphazamiseka ukufunda eNyuvesi yaKwaZulu-Natal esigcemeni esiseMgungundlovu.Lesi siteleka sibe nokuthula ngoLwesine mhla ka-1 kuNdasa (March) kodwa ngoMsombuluko saphenduka saba nodlame nokugcine ngokuthi amaphoyisa esebenzise isisa esikhalisa unyembezi (tear gas) ukuhlakaza isixuku.NgoMsombuluko ebusuku laba bafundi bachithe imigqomo kadoti emigwaqeni babasa nezigodo emugwaqeni.Okhulumela amaphoyisa eMgungundlovu uSeargant Mthokozisi Ngobese uthe laba bafundi baqale ngokuthi bafune ucekela phansi impahla yesikole. “Ngemuva kokuba amaphoyisa ebanqandile ekwenzeni lokhu, benze engathi bayahlakazeka kodwa baphinde behlangana ngaphandle kwesikole nalapho beqale bavala umgwaqo bavimba nezimoto ezidlulayo ngamatshe. Amaphoyisa akwazile ukubahlakaza. Akekho osaboshiwe ,” kusho yena.UMengameli wesigungu esimele abafundi (SRC) kule nyuvesi uMnuz Bongani Mthiyane uthe into abakhala ngayo izindawo zokuhlala abafundi ezinganele kanye nokungakhokhelwa kwabanye abafundi i-National Student Financial Aid Scheme (NSFAS) ikakhulukazi labo abenza unyaka wokuqala.“Sifuna inyuvesi kube khona ekwenzayo ngezindawo zokuhlala zabafundi ngoba azenele. Baningi kakhulu abafundi bakule nyuvesi abangenazo izindawo zokuhlala ngaphakathi. Siyazi ukuthi ngeke inyuvezi ikwazi ukubamukela bonke kodwa into engayenza ukuba ibaqashele amabhilidi ngaphandle azoba yindawo yabo yokuhlala.“Inqwaba yabafundi iphoqeleka ukuba iyohlala ezindaweni eziqashisayo futhi ezibizayo ekubeni bengenayo imali yokukhokhela lezo zindawo. Ngikhuluma nawe nje kumanje kunabafundi abenza unyaka wokuqala abaxoshiwe ezindaweni abebehlala kuzona ngoba abakhokhile. U-NSFAS awubafakelile imali yabo ngoba uthi ulinde inyuvesi ukuthi iqinisekise ukuthi bakhona yini ngempela abafundia. Kuyimanje simatasa sibafunela indawo lapho bengakwazi ukufihla khona amakhanda okwesikhashana ngesikhathi kusalungiswa lolu daba,” kuchaza yena.Uqhube wathi kunabafundi abafika enyuvesi ngoMasingana (January) kodwa abakakhokhelwa izimali zabo nokugcina sekubaphoqa ukuba baye kofunda belambile.“Sizamile ukuhlangana nabaphathi benyuvesi ukulungisa lolu daba kodwa balokhu besitshela ukuthi asibekezele. Sisazoqhubeka sibalwele abafundi njengabaholi. Ngeke sikwazi ukubayekelela. Njengoba namaphoyisa eseqalile ukungena ezindaweni zokuhlala asishaya ngesisa esikhalisa unyembezi kulungile, sekungamane kuboshwe thina abaholi kunokuba kuboshwe abafundi abazifikelayo abangazi lutho,” kuchaza yena.UNks Normah Zondi oyibamba likamqondisi wezokuxhumana kule nyuvesi uthe bayazi ukuthi kuneqembu labafundi abaphazamisa ukufunda kule nyuvesi.“Abaphathi benyuvesi bafake isiceleo sencwadi evimbela abafundi ukuba baqhubeke nokuteleka eNkantolo eNkulu yaseMgungundlovu. Sifake onogada abazoqinisekisa ukuthi ukufunda akuphazamiseki ngesikhathi kuqhubeka isiteleka. Abaphathi benyuvesi baxoxisana nabaholi babafundi ukulungisa le nkinga,” kubeka yena.
